В Регламент (ЕО) № 479/2009 се предвижда извършването на посещения за водене на разговори и методологически посещения. При тези посещения като наблюдатели редовно участват представители на ГД „Икономически и финансови въпроси“ и на Европейската централна банка. Посещенията за водене на разговори в държавите членки се провеждат редовно (поне всяка втора година) с цел преглед на отчетените данни, разглеждане на методологически въпроси, обсъждане на статистическите процеси и източници, описани в списъците, и оценка на съблюдаването на съответните счетоводни правила (например за определяне на границите на сектор „Държавно управление“, времето на отчитане и класификацията на държавните трансакции и задължения).

Честотата на редовните посещения за водене на разговори във връзка с EDP в държавите членки се увеличи през последните години. Ако Евростат повдигне конкретен важен въпрос в държава членка и отговорът му може да се намери само при провеждане на среща със съответните органи, може да се организира специално или техническо посещение в тази държава членка.

През 2016 г. представители на Евростат направиха посещения за водене на разговори във връзка с EDP в Белгия (21 — 22 януари), Унгария (15 — 16 февруари), Гърция (17 — 19 февруари и 22 — 24 март), Германия (25 — 26 февруари), България (29 февруари — 1 март), Люксембург (15 — 16 март), Литва (19 — 20 май), Малта (8 — 10 юни), Дания (19 — 20 септември), Португалия (9 — 11 ноември) и Чешката република (22 — 23 ноември). Имаше също и три специални посещения в Гърция (27 — 28 юни), Унгария (22 септември) и Полша (17 — 18 ноември). Представители на Евростат направиха също и едно техническо посещение (25 — 27 януари), както и едно специално посещение (26 — 28 септември) в Австрия в контекста на текущото разследване във връзка с възможното манипулиране на данни.

Окончателните констатации от всяко посещение за водене на разговори, включително договорените точки, по които трябва да се предприемат действия, и осъщественият напредък по повдигнатите въпроси, се съобщават на Икономическия и финансов комитет и се публикуват на уебсайта на Евростат. Изпълнението на такива точки за действия с времето значително подобри качеството на данните.

През 2016 г. Евростат не проведе методологически посещения.

2.2.3.Конкретни указания от Евростат

Държавите членки се обръщат редовно към Евростат за разяснения по различни национални счетоводни въпроси във връзка с бъдещи или минали операции. Евростат предоставя указания в съответствие със съществуващите публикувани насоки. В интерес на прозрачността, от месец юли Евростат публикува всички свои писма с указания без преди това да е поискала съгласието на съответната държава членка, каквато беше практиката дотогава. През 2016 г. са публикувани общо 19 писма.

2.2.4.Актуални методологически въпроси

Изданието за 2016 г. на ръководството за държавния дефицит и дълг (РДДД) беше публикувано на 4 март и в него са включени глави, приведени в съответствие с ЕСС 2010, за да се отразят резултатите от работата на експертната група по методологическите въпроси през 2015 г.

Евростат извърши оценка на правилното прилагане на правилата на ЕСС 2010 и провери прилагането на нейните методологически решения, като анализира съобщените от държавите членки данни във въпросника във връзка с нотификационните таблици по EDP, както и посредством обсъждане с националните статистически органи по време на посещенията за водене на разговори във връзка с EDP.

Евростат предоставя документация, съдържаща допълнителни методологически насоки относно счетоводните правила във връзка със статистическите данни по EDP и държавната финансова статистика, с която се допълват общите правила на ЕСС 2010. Въз основа на консултации със статистическите органи на държавите членки се дават насоки под ръководството на Евростат. За някои много специфични въпроси, под ръководството на Евростат се дават разяснения и се обясняват счетоводните правила.

През 2016 г. Евростат публикува три разяснителни бележки: „Статистическо третиране на договорите за публично-частни партньорства“ („The statistical treatment of PPP contracts“) (на 4 март), „Статистически последици от новото законодателство за преструктурирането“ („Statistical implications of new resolution legislation“) (на 31 март) и „Статистическо отчитане на вноските за 2015 г. на националните фондове за преструктуриране“ („Statistical recording of the 2015 contributions to National Resolution Funds“) (на 26 септември).

Интензивно обсъждане беше проведено също и на статистическото отчитане на публично-частните партньорства, по-специално в контекста на Плана за инвестиции за Европа „Юнкер“. От страна на Евростат бяха положени сериозни усилия правилата за публично-частните партньорства да бъда разяснени на съставителите. В допълнение към издадената през месец март бележка и актуализираната глава в РДДД относно публично-частните партньорства, на 29 септември Евростат издаде съвместно с Европейската инвестиционна банка подробно ръководство относно публично-частните партньорства („Ръководство за статистическо третиране на публично-частните партньорства („Guide to the Statistical Treatment of PPPs“).

През 2016 г. бяха създадени две експертни групи – една за политиката за ревизии (на 3 март и на 24 — 25 май) и друга за РДДД (на 13 — 14 септември). Последната беше съсредоточена върху методологични въпроси, за които е необходимо допълнително изясняване и/или за които би могло в бъдеще да се предвидят насоки или актуализиране на глави от РДДД. Бяха организирани също и три специални срещи на експерти, посветени на вноските за преструктуриране и на схемата за гарантиране на депозитите (на 4 юли), на финансовите структури за анулиране (на 14 ноември) и на трудносъбираемите дългове (на 15 ноември).

2.2.5.Съгласуваност с основните сметки на държавното управление

Крайните срокове за нотифициране съгласно Регламент (ЕО) № 479/2009 — 1 април и 1 октомври — бяха въведени, за да се осигури съгласуваност със съответните годишни и тримесечни сметки на държавния сектор, докладвани на Евростат в различни таблици с данни за ЕСС. Евростат системно анализира съгласуваността на нотификациите по EDP със съответните сметки на държавния сектор. Например общите държавни разходи и приходи следва да съответстват на отчетените данни за дефицита.

Данните по EDP обикновено съответстваха на тези, които се съобщават за сметките на държавното управление по ЕСС 2010, въпреки че са налице някои опасения във връзка с балансите за финансовите активи и пасиви (наличности) и тримесечните финансови сметки на сектор „Държавно управление“ (таблица 27 от ЕСС). Значителни несъответствия има за България, Кипър, Дания, Германия, Гърция, Ирландия, Люксембург, Португалия, Испания, а по-малки са разликите за Франция и Унгария.

По отношение на нетните финансови трансакции значителни различия остават в отчета през октомври 2016 г. за Гърция за няколко години, като положението е същото както и при предходните нотификации. Поради това Евростат отново спря от публикуване таблица 27 от ЕСС и измени данните за Гърция, които бяха използвани за агрегатите на еврозоната и ЕС-28. Службата работи с Централната банка на Гърция и ЕЦБ за решаване на проблема.

Данните при EDP за излишъка/дефицита, бруто образуването на основен капитал и разходите за лихви, отчетени от държавите членки, съответстваха напълно на годишните и тримесечните данни за държавните разходи и приходи (таблици 2 и 25 от ЕСС). Данните за годишния дълг и тримесечните данни за държавния дълг (таблица 28 от ЕСС) също съвпадаха напълно за всички държави членки.

2.3.Публикуване